पटनाः बिहार के मुख्यमंत्री नीतीश कुमार ने न्याय के साथ राज्य के सर्वांगीण विकास की प्रतिबद्धता को दुहराते हुए रविवार को कहा कि विरोधियों का काम हर मुद्दे पर राजनीति करना है और वह करते रहेंगे। लेकिन उनकी सरकार का एजेंडा राज्य के प्रत्येक कोने का विकास करना है और इसके लिए पुरजोर कोशिश जारी है। कुमार ने यहां रिमोट कंट्रोल के जरिए आरा-छपरा के बीच गंगा नदी पर नवनिर्मित उच्चस्तरीय एक्स्ट्राडोज्ड पुल वीर कुंवर सिंह सेतु और गंगा नदी पर दीघा-सोनपुर पुल (जेपी सेतु) के पहुंच पथ का लोकार्पण किया। इसके साथ ही उन्होंने 138 अन्य योजनाओं का भी उद्घाटन किया, जिनमें अनेक पुल-पुलिया शामिल हैं। मुख्यमंत्री नीतीश ने कहा कि राज्य सरकार ने सड़कों एवं पुल-पुलियों के रख-रखाव के लिए कई नई नीतियां बनाई है। ग्रामीण सड़कों का निर्माण उच्च गुणवत्ता के साथ कराया जा रहा है। उन्होंने यह भी कहा कि केन्द्र सरकार ने पुल का निर्माण कर राज्य सरकार को सौंप दिया था, जिसके बाद पहुंच पथ का निर्माण राज्य सरकार को करना था। इसमें भूमि अधिग्रहण संबंधित कई अड़चनें थीं, जिन्हें दूर करते हुए बहुत कम समय में इस पहुंच पथ का निर्माण कार्य पूरा किया गया है। नीतीश ने कहा कि वर्ष 2004 में जब लालू प्रसाद यादव रेल मंत्री बने थे तो यह परियोजना केवल रेल पुल से ही संबंधित था। इस पर गहन चर्चा, निरीक्षण और अध्ययन करवाया गया। इस पुल के फाउंडेशन का विस्तृत अध्ययन किया गया कि क्या इस स्वीकृत रेल पुल पर सड़क पुल बनाया जा सकता है अथवा नहीं। तकनीकी नतीजों के आधार पर रेल सह सड़क पुल पर काम शुरु हुआ और राज्य सरकार ने सम विकास योजना के अन्तर्गत इसकी मंजूरी प्रदान कर काम शुरू कराया। उन्होंने कहा कि रेल सह सड़क पुल के निर्माण में लालू का अहम योगदान है।